送將官梁左藏赴莫州
作者：蘇軾
朝代：宋

paragraphs: 燕南垂，趙北際，其間不合大如礪。
至今父老哀公孫，蒸土爲城鐵作門。
城中積穀三百萬，猛士如雲驕不戰。
一旦鼓角鳴地中，帳下美人空掩面。
豈如千騎平時來，笑談謦欬生風雷。
葛巾羽扇紅塵靜，投壺雅歌清燕開。
東方健兒虓虎樣，泣涕懷思廉恥將。
彭城老守亦凄然，不見君家雪兒唱。